2023 5 30
LT
Europos Sąjungos oficialusis leidinys
C 188/11
8. mano, kad pagrindiniai principai, t. y. bendras įsipareigojimas užtikrinti laisvę, demokratiją, laikytis teisinės valstybės principo ir žmogaus teisių, kartu toliau siekiant bendrų tikslų, pvz., skatinant lyčių lygybę, užtikrinant mažumų ir kalbinių teisių apsaugą, kovojant su klimato kaita, skatinant žaliąją ir skaitmeninę pertvarkas, remiant stiprią ir nepriklausomą pilietinę visuomenę, didinant atsparumą ir gerovę bei stiprinant ekonominius santykius, turėtų ir toliau likti bendru Rytų partnerystę vienijančiu pagrindu; pabrėžia, kad nuolatinė parama Baltarusijos demokratinei opozicijai visais valdymo lygmenimis, taip pat parama pilietinei visuomenei yra labai svarbi siekiant skatinti demokratines vertybes šioje šalyje;
9. atkreipia dėmesį į svarbų vaidmenį, kurį regionų ir vietos valdžios institucijos gali atlikti ginant pagrindinius principus regionuose ir vietos bendruomenėse bei siekiant bendrų tikslų, kartu užtikrinant ES subsidiarumo principą, priartinant vietos piliečius prie Europos Sąjungos ir jos vertybių;
10. vis dėlto pabrėžia, kad siekiant išsaugoti klestinčią partnerystę reikia iš naujo apibrėžti Rytų partnerystės politikos tikslus ir jos daugiašalę struktūrą;
11. pripažįsta, kad po daugiau nei dešimtmetį trukusio Rytų partnerystės šalių bendradarbiavimo konkrečių šalių prioritetai dabar skiriasi ne tik dėl skirtingų jų vystymosi poreikių, nacionalinių prioritetų ir integracijos siekių, bet ir dėl Rusijos agresijos politikos, destabilizuojančios taktikos ir dezinformacijos.
Todėl RK nekantriai laukia Europos Komisijos pasiūlymo įvertinti Rytų partnerystės ateitį;
12. pripažįsta, kad Rytų partnerystė tebėra svarbi sistema, kurios visas potencialas regione neišnaudotas ir kuri gali būti toliau naudinga visiems partneriams, jei bus reformuota apibrėžiant konkrečiai šaliai skirtus tikslus ES atžvilgiu.
Jos lankstūs formatai ir priemonės šioje sistemoje gali papildomai tenkinti tiek naujųjų ES šalių kandidačių, tiek kitų partnerių poreikius, kartu išlaikant bendras vertybes ir taisykles, abipusius interesus ir įsipareigojimus;
13. atkreipia dėmesį į tai, kad Rytų partnerystė turėtų būti labiau orientuota į rezultatus, pritaikant jos priemones ir veiklos formatus taip, kad jie atitiktų partnerių poreikius, be kita ko, padedant pažangiausiems partneriams siekti narystės ES;
14. ragina Europos Komisiją ir Vyriausybes partneres įtraukti regionų ir vietos valdžios institucijas nustatant teritorinį poveikį turinčius bendradarbiavimo prioritetus (pvz., energijos vartojimo efektyvumo, aplinkos ir prisitaikymo prie klimato kaitos, transporto jungčių, decentralizacijos ir viešojo administravimo reformos, paramos pilietinei visuomenei srityse) ir užtikrinti jų dalyvavimą atitinkamose Rytų partnerystės platformose ir forumuose, kurie turėtų būti išplėsti įtraukiant CORLEAP atstovus;
15. atkreipia dėmesį į teigiamą Rytų partnerystės bendradarbiavimo poveikį paprastų piliečių gyvenimui, tačiau pabrėžia, kad reikia didinti partnerystės ir ES indėlio matomumą atsižvelgiant į ankstesnius pasiekimus; tai taip pat būtų galima pasiekti sistemingai bendradarbiaujant su vietos ir regionų valdžios institucijomis ir jų vietos asociacijomis;
16. pažymi, kad siekiant Rytų partnerystės tikslų reikia toliau remti vietos savivaldą, kuri yra pagrindinis demokratijos ramstis ir kertinis akmuo, ir palankiai vertina Europos Tarybos kongreso darbą šioje srityje;
III.
POLITINĖS REKOMENDACIJOS
17. pritaria tam, kad būtų taikomas specialiai pritaikytas požiūris į Rytų partnerystės tikslus, siekiant atsižvelgti į skirtingus ES šalių kandidačių, potencialių šalių kandidačių ir kitų partnerių poreikius, nes universalaus sprendimo principas nebėra pagrįstas; konkrečios šalies poreikiai turėtų būti nustatomi taip, kad taip pat būtų atsižvelgiama į konkrečius regionų ir vietos bendruomenių interesus;
18. rekomenduoja nustatyti lankstesnę Rytų partnerystės geografinę taikymo sritį, kad būtų galima glaudžiau bendradarbiauti su šalimis, pavyzdžiui, kai kuriomis kaimyninėmis šalimis Vidurinėje Azijoje, taip pat nustatyti bendradarbiavimo su Vakarų Balkanų šalimis sritis;